Kineska četvrt (film)

***Kineska četvrt*** američki je film u žanru neo-noir i misterije, snimljen 1974. u režiji Romana Polanskog. Scenarij je napisao Robert Towne, a glavne uloge tumače Jack Nicholson i Faye Dunaway. Film je inspiriran stvarnim događajima u vrijeme Kalifornijskih ratova za vodu, kada se pojavilo niz sporova o vodi u južnoj Kaliforniji na početku 20. stoljeća, kad je Los Angeles osigurao prava na vodu u dolini Owens. Robert Evans bio je filmski producent. a Paramount Pictures distributer. Ovo je bio posljednji film koji je Polanski snimio u SAD-u. Film ima mnogo elemenata noira, a posebno se ističe njegova složena priča, koja je dio misterije i psihološke drame.

Godine 1991. Kongresna biblioteka izabrala je ovaj film za čuvanje u Nacionalnom filmskom registru kao "kulturno, historijski i estetski značajan", a često se nalazi na spisku najboljih ostvarenja u svijetu kinematografije. Imao je 11 nominacija za Oscar, a Towne je osvojio Oscar za najbolji originalni scenarij. Film je osvojio i Zlatni globus u kategorijama za najbolju dramu, najbolju režiju, najboljeg glumca u dramskim filmovima i najbolji scenarij. Američki filmski institut uvrstio ga je 2008. kao drugi među AFI-jevih Top 10 fimskih misterija.

Nastavak filma, *The Two Jakes*, snimljen je 1990, a u njemu ponovo glumi Nicholson, koji je ovog puta bio i režiser, a Towne se vratio da napiše scenarij. Film nije zaradio priznanja za razliku od svog prethodnika.

## Radnja 
Žena koja se predstavila kao Evelyn Mulwray (Ladd) zapošljava privatnog istražitelja J. J. "Jakea" Gittesa (Nicholson) da prati njenog supruga, Hollisa I. Mulwraya (Zwerling), glavnog inženjera Odjela za vodoopskrbu i struju Los Angelesa. Gittes ga prati, i prisluškuje dok se javno protivi stvaranju novih rezervoara, i snima fotografije njega sa jednom mladom ženom (Palmer). Slike su sljedećeg dana objavljene na naslovnoj stranici u novinama. Po povratku u svoj ured, Gittes se suočava sa jednom privlačnom ženom koja, nakon što mu je dokazala da se njih dvoje nisu nikada sreli, nervozno saopštava da je ona prava Evelyn Mulwray (Dunaway) i da on uskoro može očekivati tužbu.

Shvativši da je prevaren, Gittes pretpostavlja da je muž Mulwray prava meta, ali, prije nego što je bio u mogućnosti da ga ispita, poručnik Lou Escobar (Lopez) pronalazi Mulwraya, koji se utopio kod vodovodnih rezervoara. Pod punomoćstvom gospođe Mulwray, Gittes pokreće istragu zbog sumnje da je počinjeno ubistvo i uočava da, iako su ogromne količine vode puštane iz rezervoara svake noći, zemlja je gotovo suha. Gittesu prijete šef Odjela za vodoopskrbu Claude Mulvihill (Jenson) i njegova desna ruka (Polanski), koji je zasjekao Jakeov nos. Nazad u njegovom uredu, on dobiva poziv od Ide Sessions, koja se predstavlja kao lažna gospođa Mulwray. Ona se boji da otkrije svog poslodavca, ali otkriva mu trag: ime jednog od "onih ljudi" čije ime je objavljeno na taj dan u smrtovnici. Gittes saznaje da je Mulwray nekada bio poslovni partner bogatog oca njegove supruge, Noaha Crossa (Huston). Prilikom ručka u njegovom privatnom klubu, Cross nudi Gittesu dvostruko veći honorar kako bi se dao u potragu za nestalom ljubavnicom Mulwraya, i da će dobiti dodatni bonus ako uspije. Gittes je posjetio gradsku arhivu, gdje otkriva da je ogromna površina u "Northwest Valleyu" promijenila vlasništvo. Dok je istraživao na lokaciji biva napadnut od strane ljutitih zemljoposjednika, koji vjeruju da je on agent Odjela za vodoopskrbu koji pokušava da ih prisili da odustanu od snabdijevanja vodom.

Gittes otkriva da je bivši stanovnik staračkog doma Mar Vista Inn jedan od novih vlasnika zemljišta u dolini, koji je kupio imovinu nedjelju dana nakon svoje smrti. On zaključuje da je Mulwray ubijen kada je saznao da će se novi rezervoar koristiti za navodnjavanje novo-kupljenih parcela. Evelyn i Gittes tajno ulaze u Mar Vista i utvrđuju da su se dokumenti za nekretnine potajno krivotvorili u ime nekih njegovih stanovnika. Nakon što bježe od Mulvihilla i njegove bande, oni se kriju u Evelynoj kući, gdje previjaju rane jedno drugom i onda spavaju zajedno.

U ranim jutarnjim satima, Evelyn mora iznenada otići; ona upozorava Gittesa da je njen otac opasan i lud. Gittes slijedi njen auto sve do jedne kuće, gdje je uhodi i posmatra kroz prozor dok ona razgovara sa Mulwrayevom ljubavnicom. On optužuje Evelyn da drži tu ženu protiv njene volje, ali ona priznaje da je žena ustvari njena sestra. Narednog dana, jedan anonimni poziv dovodi Gittesa do stana Ide Sessions; on je pronalazi ubijenu, ali tu se nalazi i Escobar koji je čekao na njegov dolazak. Escobar vrši pritisak na njega, jer izvještaj vještaka nalazi slanu vodu u Mulwrayevim plućima, što ukazuje na to da je tijelo premješteno nakon smrti. Escobar sumnja da je Evelyn izvršila ubistvo i govori Gittesu da je brzo pronađe. Na svom povratku u kuću Evelyn, Gittes otkriva par naočala u slanoj vodi u vrtnom ribnjaku i pronalazi sobare kako pakuju njene torbe. Njegove sumnje se uvećavaju, i on se suočava sa Evelyn zbog njene "sestre", za koju ona sad tvrdi da je njena kćerka, Katherine. Gittes je šamara sve dok nije priznala da je žena njena sestra i njena kćerka. Sve ovo ga dovodi do zaključka da je ona bila zlostavljana od strane svog oca. Ona ističe da naočale nisu pripadale njenom mužu, jer on nije nosio takvu vrstu.

Gittes kuje planove da sa njih dvije pobjegne u Meksiko. On savjetuje Evelyn se nađu u kući njenog batlera u Kineskoj četvrti Los Angelesa. Gittes poziva Crossa da se nađu u kući Mulwray i da se dogovore oko djevojke. Cross priznaje svoju namjeru o pripajanju doline Northwest Valley gradu Los Angelesu, a zatim da se navodnjava i razvija. Gittes pokazuje naočale Crossu kao dokaz Mulwrayevog ubistva. Mulvihill se pojavljuje i zapljenjuje naočale, a zatim prisiljava Jakea da ga vozi zajedno sa Crossom do mjesta gdje se nalaze žene.

Kada njih troje stižu do mjesta sastanka u Kineskoj četvrti, policija se već nalazi tamo i zadržavaju Gittesa. Evelyn ne dozvoljava Crossu da priđe Katherine; kada on pokušava da joj se približi, ona mu puca u ruku i odvozi se dalje sa Katherine. Kada je automobil počeo da ubrzava, policija otvara vatru, ubivši Evelyn. Cross grabi Katherine i odvodi je sa sobom, dok Escobar naređuje da oslobode Gittesa, zajedno sa njegovim saradnicima. Jedan od njih mu govori: "Zaboravi, Jake. To je Kineska četvrt."

## Uloge 
* Jack Nicholson - J.J. "Jake" Gittes
* Faye Dunaway - Evelyn Cross Mulwray
* John Huston - Noah Cross
* Perry Lopez - poručnik Lou Escobar
* John Hillerman - Russ Yelburton
* Darrell Zwerling - Hollis I. Mulwray
* Diane Ladd - Ida Sessions
* Roy Jenson - Claude Mulvihill
* Roman Polanski - napadač s nožem
* Dick Bakalyan - detektiv Loach
* Joe Mantell - Lawrence Walsh
* Bruce Glover - Duffy
* James Hong - batler Evelyn Kahn
* Beulah Quo - sobarica
* Roy Roberts - gradonačelnik Bagby
* Noble Willingham - odbornik
* Rance Howard - bijesni farmer
* Burt Young - Curly
* Belinda Palmer - Katherine Cross

## Reference 
## Vanjski linkovi 
* 
* 
* 

Kategorija:Filmovi iz 1974.
Kategorija:Američki filmovi
Kategorija:Američki kriminalistički trileri
Kategorija:Američki detektivski filmovi
Kategorija:Američki neo-noir filmovi
Kategorija:Filmovi na engleskom jeziku
Kategorija:Filmovi u režiji Romana Polanskog
Kategorija:Filmovi koji su dobili Oscar za najbolji originalni scenarij
Kategorija:Zlatni globus za najbolji film – drama
Kategorija:Filmovi koji su dobili Zlatni globus za najboljeg redatelja
Kategorija:Filmovi koji su dobili Zlatni globus za najboljeg glumca – drama
Kategorija:Filmovi s radnjom u Los Angelesu
Kategorija:Filmovi o silovanju
Kategorija:Incest na filmu
Kategorija:Filmovi Paramount Picturesa
Kategorija:Filmovi s muzikom Jerryja Goldsmitha
Kategorija:Filmovi u Nacionalnom filmskom registru Sjedinjenih Američkih Država
Kategorija:BAFTA za najbolji film